Benny Engelbrecht (S), 2024-12-11:
Tak, formand.
Det skyldes altså ikke kravlenisser eller julestjerner højt fra træets grønne top, men det handler faktisk om en ganske særlig gave.
Det er vel at mærke ikke bare en gave for mig som socialdemokrat, men en ganske særlig gave for hele Danmark, fordi vi i denne måned kan fejre en meget væsentlig årsag til vores stærke nationaløkonomi.
En forudsætning for, at det går godt i Danmark, er nemlig, at mange er i ordinær beskæftigelse, og netop i denne måned, december 2024, kan vi fejre 3-årsjubilæum for en dansk ledighed på under 3 pct. Så tillykke til os alle sammen.
Det er i øvrigt ikke bare med en lav ledighed, men også med en beskæftigelse på over 3 millioner danskere.
Det er til gavn for dem selv, det er til gavn for deres børn, og det er til gavn for vores samfund.
I dag vil jeg gerne sætte denne fælles decembergave lidt i relief.
Jeg blev født i 1970.
Dengang gik det faktisk også fremragende for beskæftigelsen i Danmark, men det varede som bekendt ikke ved, så da jeg blev teenager, kunne jeg betragte et samfund plaget af masseledighed og en ungdomsgeneration, der så meget opgivende på deres egne fremtidsmuligheder.
Da Poul Nyrup Rasmussen trådte til som statsminister i 1993, var jeg i begyndelsen af 20'erne og kunne se, hvordan Nyrups regeringer ændrede det danske samfund markant.
Ledighedskurverne blev knækket, og med små bump på vejen er det egentlig gået den rette vej siden.
Den lave ledighed, vi ser i dag, er ikke bare noget, der er kommet ved et tilfælde.
Det er resultatet af målrettet politik, især ført af socialdemokrater, igennem stort set hele mit voksne liv.
Det er en politik, som jeg i øvrigt selv stolt har været del af, siden jeg blev valgt til dette høje Ting i 2007.
Men når vi i denne måned kan fejre 3-årsjubilæum for den lave ledighed i Danmark, vil jeg gerne fremhæve, at det ikke handler om, at vi socialdemokrater skal kunne slå os selv for brystet i stolthed.
Det handler om noget, der er endnu vigtigere.
Det handler om frihed for den enkelte dansker, frihed til at være selvforsørgende, frihed til at træffe sine egne beslutninger med sine egne penge uden at være afhængig af andres velvilje, frihed til at bo, hvor man vil, og leve, som man vil, med hvem man vil.
Værdien af en høj beskæftigelse kan nemlig ikke opgøres alene i økonomisk råderum eller vækst i bruttonationalproduktet.
Det, at mere end 3 millioner voksne danskere har en meningsfuld hverdag fyldt med beskæftigelse, arbejdsfællesskab og mulighed for selvrealisering, er lige så betydningsfuldt som det, at vi også har et samfund, der spænder et sikkerhedsnet ud for dem, der ikke kan forsørge sig selv.
På den måde lever vi jo op til grundlovens § 75, stk. 1, hvor det tilstræbes, at enhver arbejdsduelig borger har beskæftigelse.
Der har været talt meget om væksten i den danske medicinalindustri, men lige nu ser vi faktisk også en ret opsigtsvækkende god vækst i resten af den danske industri.
Det er jo både godt for virksomhederne og ikke mindst for dem, der arbejder i industrien, men blikket skal ikke rettes alt for langt mod syd, før situationen kan være en helt anden.
Den udvikling, vi ser lige nu i vores naboland, Tyskland, skal vi tage alvorligt.
Danmark er et lille land, og vi er afhængige af vores samhandelspartnere, både fjerne eksportdestinationer, men også vores umiddelbare naboer.
Tysklands udfordringer i produktionen kan meget let komme til at få betydning for danske arbejdspladser, og så kan ledighedstallene hurtigt vende.
Derfor er den sikre hånd på det økonomiske rat, som både denne og tidligere regeringer har stået for, lige så vigtig nu, som den var under Poul Nyrup Rasmussen i min ungdom.
Når vi i dag behandler den endelige finanslov for 2025, er det værd at fremhæve, at finansloven er mere end blot tal og budgetter.
Vi prioriterer nemlig de områder, som har mest betydning for danskerne: borgernær velfærd, grøn omstilling og tryghed.
Det er vores mål, at finansloven for næste år får en mærkbar og positiv effekt for danskernes hverdag.
Derfor afsætter vi historisk mange penge til at forbedre den kommunale velfærd, penge til at redde vores fjorde og indre farvande og penge til at skabe mere tryghed for den enkelte dansker på tværs af landet.